అన్నీ మంచి శకునములే..
- దిగి వచ్చిన ద్రవ్య, రెవెన్యూ లోటులు
-  తగ్గనున్న వడ్డీభారం,
-  పర్వాలేదనిపించిన పన్ను వసూళ్లు
           న్యూఢిల్లీ: ప్రభుత్వం ఆర్థిక పరిస్థితిని మెరుగు పరుచుకుంటోంది. ఇందులో భాగంగా తాజాగా ద్రవ్య లోటును జీడీపీలో 4 శాతానికి కట్టడి చేయగలిగింది. దీంతో 2014-15 ఆర్థిక సంవత్సరంలో ప్రభుత్వ ఆదాయ, వ్యయాల మధ్య వ్యత్యాసం అంచనాల కంటే తగ్గి రూ.5,01,880 కోట్లకు చేరింది. మరోవైపు దేశ రెవెన్యూ లోటు కూడా అంచనాల కంటే తక్కువగా 2.8 శాతానికి తగ్గింది. వివిధ రంగాల నుంచి లక్ష్యంగా పెట్టుకున్న వాటి కంటే తక్కువగా ఆదాయం రావడమే రెవెన్యూ లోటు. ప్రభుత్వ వివేకవంతమెన విధానాలు, నిబద్ధత, ఆర్థిక స్థిరీకరణ విధానాలు తదితరాల కారణంగా లక్ష్యాల కంటే తక్కువగా ద్రవ్య, రెవెన్యూ లోటులు నమోదు అయినట్లు ఆర్థిక శాఖ తెలిపింది.ఆర్థిక స్థిరీకరణకు ప్రభుత్వం కట్టుబడి ఉందని, దానిలోనే ఇది ముందడుగని ఆర్థిక శాఖ వివరించింది. రాష్ట్రాలకు సంబంధించి పన్ను వసూళ్ల డీవాల్యూయేషన్‌ అంతకు ముందు ఏడాది కంటే రూ.19,578 కోట్ల మేర పెరిగి రూ.3,37,808 కోట్లకు పెరిగింది. పన్నుయేతర ఆదాయం రూ.1,96,959 కోట్లుగా నమోదు అయింది. ఇది సవరించిన అంచనాలలో 90 శాతానికి సమానము. ప్రణాళిక వ్యయం రూ.4,35,621 కోట్లుగానూ.. ప్రణాళికేతర వ్యయం రూ.11,91,140 కోట్లుగా నిలిచింది. 2015-16 బడ్జెట్‌లో నిర్ధారించుకున్న ఆర్థిక స్థిరీకరణ ప్రణాళిక ప్రకారం ద్రవ్యలోటును ప్రస్తుత ఆర్థిక సంవత్సరానికి 3.9 శాతానికి, 2016-17 నాటికి 3.5 శాతానికి, 2017-18 నాటికి 3.0 శాతానికి తగ్గించాలని కేంద్రం లక్ష్యంగా పెట్టుకుంది.
        ప్రస్తుత పనితీరును బట్టి లక్ష్యాన్ని అంచనాల కంటే ముందే ప్రభుత్వం అందుకోనే సూచనలు కనిపిస్తున్నాయి. ద్రవ్యలోటు తగ్గడం వల్ల ప్రభుత్వంపై వడ్డీభారం తగ్గడంతో పాటు వివిధ సంక్షేమ కార్యక్రమాలకు నిధులను పెంచేందుకు, మౌలిక వసతుల అభివృద్ధిని వేగవంతం చేసేందుకు ఎంతగానో ఉపయోగపడుతుందని ఆర్థిక విశ్లేషకులు అంటున్నారు.
పన్ను లోటు రూ.2,288 కోట్లు
        మార్చితో ముగిసిన ఆర్థిక సంవత్సరంలో నిర్ధారిత పన్ను లక్ష్యం కంటే రూ.2,288 కోట్ల మేర పన్ను వసూళ్లు తగ్గాయని ఆర్థిక శాఖ ప్రకటించింది.
        ప్రత్యక్ష, పరోక్ష పన్నులను కలుపుకొని ఈ లోటు నమోదయింది. స్థూల పన్ను వసూళ్లు మొత్తం 9 శాతం మేర పెరిగి రూ.12,45,037 కోట్లుగా నమోదు అయ్యాయి. అంతకుముందు ఆర్థిక సంవత్సరంలో ఈ వృద్ధి జీడీపీలో 9.8 శాతంగా ఉంది. అయితే సవరించిన అంచనాలను అందుకోవడంలో మాత్రం పన్ను వసూళ్లు విఫలయ్యాయి. కిందటి ఆర్థిక సంవత్సరంలో పరోక్ష పన్ను వసూళ్లు రూ.5.43 లక్షల కోట్లుగా, ప్రత్యక్ష పన్నుల వసూళ్లు రూ. 7.05 కోట్లుగా నిలిచాయి. మరో వైపు తమ ఆర్థిక లక్ష్యాలను మెరుగు పరుచుకోవడం ద్వారా ప్రభుత్వం ద్రవ్యలోటును జీడీపీలో (4 శాతానికి) రూ.5,01,880 కోట్లకు తగ్గించుకుంది.
మీ స్నేహితులకు రికమెండ్ చెయ్యండి